**UČITI KAKO UČITI**

Kada govorimo o učenju potrebno je krenuti od DOBROG PLANIRANJA koje podrazumijeva određivanje trajanja dnevnog učenja, raspored ostalih aktivnosti i odmora na način da vremena bude dovoljno za savladavanje gradiva.
Dobro planiranje rezultirat će dobrim rezultatima u najkraće vrijeme i s najmanje truda. Poželjno je napraviti mjesečni, tjedni i dnevni plan učenja na način da se učenje nadovezuje i povezuje.
TEHNIKE UČENJA trebaju biti primjerene vrsti gradiva koje se uči i osobnim karakteristikama.

KAO UNIVERZALNO PRAVILO preporučuje se AKTIVNO UČENJE.

Ono podrazumijeva pozorno čitanje s razumijevanjem, povezivanje gradiva s već poznatim, učenje i ponavljanje manjih cjelina, vođenje bilješki i crtanje shema i umnih mapa, organiziranje gradiva na svoj način (onaj koji osobi najviše odgovara i daje najbolje rezultate).

VAŽNO JE SHVATITI GLAVNU PORUKU, IDEJU ILI KONCEPT. Nije cilj zapamtiti što više pojedinih podataka (često bez razumijevanja), nego povezivanje gradiva sa širim kontekstom i drugim izvorima znanja, vlastitim iskustvom i svakodnevnim životom.

Naglašavam da REDOVITOST U UČENJU STVARA NAVIKU UČENJA I POVEĆAVA UČINKOVITOST. Premda ne postoji osoba koja je uvijek raspoložena za učenje, uspjeh u učenju dobrim dijelom ovisi o tome jesmo li uspjeli stvoriti naviku svakodnevnog, sistematskog, vremenski unaprijed određenog učenja. Ova disciplina važna je i u drugim aktivnostima i područjima života.

PONAVLJANJE JE VAŽAN DIO UČENJA. Nije dovoljno gradivo samo razumjeti nego ga moći i reproducirati – pisano ili usmeno. Broj ponavljanja razlikuje se od osobe do osobe. Opsežnije gradivo treba ponavljati češće, a osobito one dijelove koje smo prve učili (vraćati se ).
Aktivno i redovito treba ponavljati ključne informacije, najvažnije dijelove gradiva. Kod ponavljanja vrlo su korisna razna pomagala – umne mape, sažetke i sl.

ZA USMENI ISPIT POŽELJNO JE PONAVLJATI NA GLAS I TO SE PREPORUČUJE RADITI U PARU – na taj način druga strana može nam ukazati na slabe točke, nedostatke i sl. Takvim ponavljanjem se, između ostaloga, povećava i sigurnost u naučeno i smanjuje trema prije odgovaranja. Važno je pri tome ostati ozbiljan i usmjeren prvenstveno na učenje (zabavu ostaviti za neko drugo vrijeme).

TIJEKOM UČENJA TREBA NASTOJATI VIZUALIZIRATI ONO ŠTO UČIMO i što želimo zapamtiti, zamisliti u glavi neku sliku koja opisuje gradivo. Na taj način aktivirat ćemo i neke druge dijelove mozga i olakšati memoriranje gradiva.

MOTIVACIJA ZA UČENJE POVEĆAVA SE POSTIZANJEM USPJEHA i osjećajem zadovoljstva nakon naučenog gradiva i odgovaranja. Osjećaj zadovoljstva zbog naučenog dijela gradiva odlična je motivacija za daljnje učenje. Dnevno učenje trebali bi završiti pozitivnim osjećajem, osjećajem zadovoljstva zbog naučenog, a nikako očajem zbog količine preostalog gradiva.

ZA UČENJE JE NEOPHODNA ENERGIJA – budnost i bistrina uma. Bez toga nema kvalitetne koncentracije, razumijevanja i dosjećanja gradiva. Ne treba zanemariti **pravilnu prehranu,**redovito i kvalitetno **spavanje** i redovitu fizičku aktivnost kao izvore neophodne energije.

Uspješni učenici redovito kritički analiziraju proces učenja – provjeravaju kvalitetu svog plana i procesa učenja, svog znanja i razumijevanja gradiva i mijenjaju način učenja po potrebi.

Izvrsnim se pokazala i metoda vođenja dnevnika ili tablice učenja – zapisivanja osnovnih zaključaka o naučenom gradivu.

***Korijeni učenja su gorki, ali plodovi su slatki.* [Aristotel]**